KIRJALLINEN KYSYMYS P-2361/00 esittäjä(t): Monica Frassoni (Verts/ALE) komissiolle. Euroopan unionin kansalaisten osallistuminen Belgian kunnallisvaaleihin.



Virallinen lehti nro 081 E , 13/03/2001 s. 0191 - 0192



KIRJALLINEN KYSYMYS P-2361/00 esittäjä(t): Monica Frassoni (Verts/ALE) komissiolle (7. heinäkuuta 2000) Aihe: Euroopan unionin kansalaisten osallistuminen Belgian kunnallisvaaleihin Belgiassa järjestetään kuuden vuoden välein kunnallisvaalit. Belgiassa asuvilla Euroopan unionin kansalaisilla on oikeus äänestää vaaleissa, jos he ovat jonkin Euroopan unionin jäsenvaltion kansalaisia, 18 vuotta täyttäneitä, jonkin belgialaisen kunnan asukkaita ja jos he ovat kirjoittautuneet Belgian vaaliluetteloihin. Kaikki Belgian kunnat eivät kuitenkaan noudata samoja toimintatapoja kyseisen oikeuden soveltamisen takaamiseksi käyttämällä paikallisia vaaliluetteloja. Jotkut kunnat yksinkertaisesti lähettävät Belgiassa asuville Euroopan unionin kansalaisille vaaliluetteloon kirjoittautumista varten lomakkeen. Kirjoittautuminen on välttämätöntä, jotta voi äänestää, ja lomakkeen viimeinen jättöpäivä on 31.7.2000. Toiset kunnat sen sijaan lähettävät kutsun kunnallisvaaleja koskeviin tiedotustilaisuuksiin, joihin vaaleista kiinnostuneet kyseisessä kunnassa asuvat Euroopan unionin kansalaiset voivat osallistua. Tällainen menettely hankaloittaa unionin kansalaisten Belgian vaaliluetteloihin kirjoittautumista. Erilaisiin menettelytapoihin saattaa olla syynä poliittinen laskelmointi. Onko tämä niiden normien vastaista, joilla säädetään yhdessä Euroopan unionin jäsenvaltiossa asuvien Euroopan unionin toisen jäsenvaltion kansalaisten äänioikeudesta ja vaalikelpoisuudesta asuinmaansa kunnallisvaaleissa? Voiko komissio taata, että kaikille Belgiassa asuville Euroopan unionin jäsenvaltioiden kansalaisille annetaan samat mahdollisuudet käyttää äänioikeuttaan ja yhtäläiset mahdollisuudet saada tietoa omasta äänioikeudestaan riippumatta asuinkunnasta? António Vitorinon komission puolesta antama vastaus (28. heinäkuuta 2000) Niiden unionin kansalaisten kunnallista äänioikeutta ja vaalikelpoisuutta koskevista yksityiskohtaisista säännöistä, jotka asuvat jäsenvaltiossa, jonka kansalaisia he eivät ole(1) 19 päivänä joulukuuta 1994 annetun neuvoston direktiivin 94/80/EY 11 artiklassa säädetään, että jäsenvaltion on ilmoitettava hyvissä ajoin ja asianmukaisella tavalla 3 artiklassa tarkoitetuille äänioikeutetuille ja vaalikelpoisille henkilöille äänioikeuden käyttämistä ja vaalikelpoisuuden toteuttamista kyseisessä valtiossa koskevat edellytykset ja yksityiskohtaiset säännöt. Komissio on jo Ullmannin ja Kreissl-Dörflerin esittämään kirjalliseen kysymykseen E-3111/95(2) antamassaan vastauksessa todennut, että jäsenvaltioiden ainoana velvollisuutena on ilmoittaa kansalaisille äänioikeudesta asianmukaisella tavalla; ne voivat kuitenkin itse päättää mitä tapaa käyttävät. Tästä syystä kuntien erilaiset menettelytavat eivät ole direktiivien vastaisia. Neuvoston direktiivin 94/80/EY 13 artiklan mukaan komission on annettava Euroopan parlamentille ja neuvostolle kertomuksen direktiivin soveltamisesta vuoden kuluessa siitä, kun kaikissa jäsenvaltioissa on toimitettu direktiivin säännösten perusteella järjestetyt kunnallisvaalit, eli viimeistään maaliskuussa 2002. Jäsenvaltioissa järjestettyjä tiedotustilaisuuksia arvioidaan kyseisessä kertomuksessa. (1) EYVL L 368, 31.12.1994. (2) EYVL C 79, 18.3.1996.